钦定古今图书集成/明伦汇编/官常典/第225卷 > 吕大防
## 钦定古今图书集成/明伦汇编/官常典/第225卷 > 吕大防

按《宋史》本传：“大防，字微仲，其先汲郡人。祖通，太常博
士。父蕡，比部郎中。通葬京兆蓝田，遂家焉。大防进士
及第，调冯翊主簿，永寿令。县无井，远没于涧，大防行
近境，得二泉，欲导而入县，地势高下，众疑无成理。大
防用《考工》水地置泉之法以准之，不旬日，果疏为渠，
民赖之，号曰吕公泉。”迁著作佐郎，知青城县。故时，圭
田粟入以大斗而出以公斗，获利三倍，民虽病不敢诉。大防始均出纳以平其直，事转闻，诏立法禁，命一
路悉输租于官概给之。青城外控汶川，与敌相接，大
防据要置逻，密为之防，禁山之樵采，以严障蔽。韩绛
镇蜀，称其有王佐才。入权盐铁判官。英宗即位，改太
常博士。御史阙内，出大防与范纯仁姓名，命为监察
御史里行。首言：“纪纲赏罚未厌四方之望者有五：进
用大臣而权不归上，大臣疲老而不得时退，外国骄
蹇而不择将帅，议论之臣裨益阙失而大臣沮之，疆
场左右之臣有败事而被赏，举职而获罪者。”又言：“富
弼病足，请解机务，章十馀上而不纳。张昇年几八十，
聪明已耗衰，乞骸骨”而不从。吴奎有三年之丧，以其
子召之者再，遣使召之者又再。程戡辞老不能守边，
恐死塞上，免以尸柩还家为请，亦不许。“陛下欲尽君
臣之分，使病者得休，丧者得终，老者得尽其馀年，则
进退尽礼，亦何必过为虚饰，使四人之诚不得自达
邪？”是岁，京师大水。大防曰：“雨水之患，至入宫城庐舍，
杀人害物，此阴阳之沴也。”即陈八事曰：“主威不立，臣
权太盛。邪议干正，私恩害公。辽、夏连谋，盗贼恣行，群
情失职，刑罚失平。”会执政议濮王称考，大防上言：“先
帝起陛下为皇子，馆于宫中，凭几之命，绪言在耳，皇
天后土，实知所托。设使先帝万寿，陛下犹为皇子，则
安、懿之称伯，于理不疑。岂可生以为子，没而背之哉？
夫人君临御之始，宜有至公大义，厌服天下，以结其
心。今大臣首欲加王以非正之号，使陛下顾私恩而
违公议，非所以结天下之心也。”章累十数上，出知休
宁县。神宗立，通判淄州。熙宁元年，知泗州，为河北转
运副使。召直舍人院。韩绛宣抚陕西，命为判官，又兼
河东宣抚判官，除知制诰。四年，知延州。大防欲城河
外荒堆砦，众谓不可守，大防留戍兵，修堡障，有不从
者，斩以徇。会环庆兵乱，绛坐黜，大防亦落知制诰，以
太常博士知临江军。数月，徙知华州。华岳摧，自山属
渭河，被害者众。大防奏疏援经质史，以验时事，其略
曰：“畏天之威，于时保之，先王所以兴也；我生不有命
在天，后王所以坏也。《书》云：‘惟先格王正厥事’。愿仰承
天威，俯酌时变，为社稷至计。”除龙图阁待制、知秦州。
元丰初，徙永兴。神宗以彗星求言，大防陈“三说九宜：
曰治本，曰缓末，曰纳言。养民、教士、重谷。治本之宜三
也；治边、治兵，缓末之宜二也。广受言之路，宽侵官之
罚，恕诽谤之罪，容异同之论，此纳言之宜四也。”累数
千言。时用兵西夏，调度百出，有不便者辄上闻，务在
宽民。及兵罢，民力比他路为饶，供亿军须，亦无乏绝。
进直学士。居数年，知成都府。哲宗即位，召为翰林学
士、权开封府。有僧诳民取财，因讼至庭下，验治得情，
命抱具狱，即其所杖之，他挟奸者皆遁去。馆伴契丹
使，其使黠，语颇及朝廷，大防密擿其隐事，诘之曰：“北
朝试进士《至心独运赋》，不知此题于书何出？”使错遌
不能对，自是不敢复出嫚词。迁吏部尚书。夏使来，诏
访以待遇之计，且曰：“向者所得边地，虽建立城堡，终
虑孤绝难保，弃之则弱国，守之又有后悔，为当奈何？”
大防言：“夏本无能为，然屡遣使而不布诚款者，盖料
我急于议和耳。今使者到关，宜令押伴臣僚扣其不
贺登极，以观厥意，足以测情伪矣。新收疆土，议者多
言可弃，此虑之不熟也。至于守御之策，惟择将帅为
先。太祖用姚内斌、董遵诲守环庆，西人不敢入侵。昔
以二州之力，御敌而有馀；今以九州之大，奉边而不
足。由是言之，在于得人而已。”元祐元年，拜尚书右丞，
进中书侍郎，封汲郡公。西方息兵，青唐羌以为中国
怯，使大将鬼章青宜结犯边。大防命洮州诸将乘间
致讨，生擒之。三年，吕公著告老，宣仁后欲留之京师，
手札密访至于四五，超拜大防尚书左仆射兼门下
侍郎，提举修《神宗实录》。大防见哲宗年益壮，日以进
学为急，请敕讲读官取仁宗《迩英》御书解释上之，寘
于坐右。又摭乾兴以来四十一事足以为劝戒者，分
上下篇，标曰《仁祖圣学》，使人主有欣慕不足之意。哲
宗御迩英阁，召宰执、讲读官读《宝训》，至汉武帝籍南
山，提封为上林苑，仁宗曰：“山泽之利，当与众共之，何
用此也？”丁度曰：“臣事陛下二十年，每奉德音，未始不
及于忧勤，此盖祖宗家法尔。”大防因推广祖宗家法
以进，曰：“自三代以后，唯本朝百二十年，中外无事，盖
由祖宗所立家法最善，臣请举其略。自古人主事母
后，朝见有时，如汉武帝五日一朝长乐宫。祖宗以来，
事母后皆朝夕见，此事亲之法也。前代大长公主用
臣妾之礼，本朝必先致恭。仁宗以侄事姑之礼见献
穆大”长公主，此事长之法也。前代宫闱多不肃，宫人
或与廷臣相见。唐《入阁图》有昭容位。本朝宫禁严密，
内外整肃，此治内之法也。前代外戚多预政事，常致
败乱，本朝母后之族皆不预，此待外戚之法也。前代
宫室多尚华侈，本朝宫殿止用赤白，此尚俭之法也。
前代人君虽在宫禁，出舆入辇，祖宗皆步“自内庭，出
御后殿，岂乏人力哉？亦欲涉历广庭，稍冒寒暑”，此勤
身之法也。前代人主在禁中，冠服苟简，祖宗以来，燕居必以礼。窃见陛下昨郊礼毕，具礼谢太皇太后，此
尚礼之法也。前代多深于用刑，大者诛戮，小者远窜，
惟本朝用法最轻，臣下有罪，止于罢黜，此宽仁之法
也。至于虚己纳谏，不好畋“猎，不尚翫好，不用玉器，不
贵异味，此皆祖宗家法，所以致太平者。陛下不须远
法前代，但尽行家法，足以为天下。”哲宗甚然之。大防
朴厚憃直，不植党朋。与范纯仁并位，同心戮力以相
王室。立朝挺挺，进退百官，不可干以私，不市恩嫁怨，
以邀声誉，凡八年，始终如一。恳乞避位，宣仁后曰：“上
方富于《春秋》，公未可即去，少须岁月，吾亦就东朝矣。”
未果，而后崩。为山陵使。复命，以观文殿大学士、左光
禄大夫知颍昌府，寻改永兴军使，便其乡社。入辞，哲
宗劳慰甚渥，曰：“卿暂归故乡，行即召矣。”未几，左正言
上官均论其隳坏役法，右正言张商英、御史周秩、刘
拯相继攻之，夺学士、知随州，贬秘书监、分司南京，居
郢州。言者又以修《神宗实录》直书其事为诬诋，徙安
州。兄大忠，自渭入对，哲宗询大防安否，且曰：“执政欲
迁诸岭南，朕独令处安陆，为朕寄声闻之。大防朴直，
为人所卖，三二年可复相见也。”大忠泄其语于章惇，
惇惧，绳之愈力。绍圣四年，遂贬舒州团练副使，安置
循州。至虔州信丰而病，语其子景山曰：“吾不复南矣，
吾死，汝归吕氏，尚有遗种。”遂薨，年七十一。大忠请归
葬，许之。大防身长七尺，眉目秀发，声音如钟。自少持
重，无嗜好，过市不左右游目，燕居如对宾客。每朝会，
威仪翼如，神宗常目送之。与大忠及弟大临同居相
切磋，论道考《礼》，冠、昏丧祭一本于古。关中言礼学者
推吕氏。尝为《乡约》曰：“凡同乡者，德业相劝，过失相规，
礼俗相交，患难相恤，有善则书于籍，有过若违约者
亦书之，三犯而行罚，不悛者绝之。”徽宗即位，复其官。
高宗绍兴初，又复大学士，赠太师、宣国公，谥曰正愍。